Document ID: 32010L0048

DIRECTIVA 2010/48/UE A COMISIEI
din 5 iulie 2010
de adaptare la progresul tehnic a Directivei 2009/40/CE a Parlamentului European și a Consiliului privind inspecția tehnică auto pentru autovehicule și remorcile acestora
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2009/40/CE a Parlamentului European și a Consiliului din 6 mai 2009 privind inspecția tehnică auto pentru autovehicule și remorcile acestora (1), în special articolul 6 alineatul (1),
întrucât:
(1)
În interesul siguranței rutiere, al protecției mediului și al concurenței loiale este important să se asigure întreținerea și inspecția corespunzătoare a vehiculelor aflate în funcțiune, pentru ca acestea să își mențină performanța în conformitate cu omologarea de tip, fără o deteriorare excesivă, de-a lungul întregului lor ciclu de viață.
(2)
Normele și metodele, astfel cum sunt prevăzute la articolul 6 alineatul (1) din Directiva 2009/40/CE, trebuie definite și adaptate suplimentar pentru a reflecta progresul tehnic, determinând îmbunătățirea în condiții de rentabilitate a inspecțiilor tehnice auto în Uniunea Europeană.
(3)
Trebuie luate în considerare constatările a două proiecte, Autofore (2) și IDELSY (3) care au abordat recent viitoarele opțiuni de inspecție tehnică auto, precum și rezultatul unui dialog deschis și faptic cu părțile interesate.
(4)
Stadiul actual al tehnologiei vehiculelor solicită includerea unor sisteme electronice moderne pe lista elementelor supuse inspecției.
(5)
Pentru a obține armonizare suplimentară a inspecțiilor tehnice auto, trebuie introduse metode de control pentru fiecare dintre elementele supuse inspecției.
(6)
Pentru a facilita această armonizare suplimentară și din motive privind consecvența normelor, pentru toate elementele supuse inspecției trebuie inclusă o listă non-exhaustivă cu principalele motive ale respingerii, astfel cum există deja pentru sistemele de frânare.
(7)
Inspecțiile tehnice auto trebuie să includă toate elementele relevante pentru modelul, construcția și echipamentele specifice ale vehiculului supus inspecției. În consecință, acolo unde este cazul, trebuie adăugate cerințe specifice pentru anumite categorii de vehicule.
(8)
Statele membre au extins obligativitatea inspecției tehnice auto periodice, în conformitate cu articolul 5 litera (e) din Directiva 2009/40/CE, la alte categorii de vehicule. În scopul armonizării suplimentare a inspecțiilor, trebuie incluse metode și norme pentru categoriile de vehicule în cauză. Inspecțiile tehnice auto trebuie desfășurate cu ajutorul tehnicilor și echipamentelor disponibile în prezent și fără utilizarea de instrumente pentru a demonta sau îndepărta diferite părți ale vehiculului.
(9)
Pe lângă elementele referitoare la siguranță, securitate și protecția mediului, inspecțiile trebuie, de asemenea, să includă identificarea vehiculului pentru a asigura o aplicare corectă a controalelor și a normelor, pentru a permite înregistrarea rezultatului inspecției și pentru a face posibilă aplicarea celorlalte cerințe juridice.
(10)
Pentru a facilita funcționarea pieței interne și îmbunătățirea metodelor de inspecție tehnică auto, este necesară introducerea rezultatelor într-un certificat de inspecție tehnică care să includă anumite elemente de bază.
(11)
Sunt necesare măsuri suplimentare în ceea ce privește dezvoltarea unor proceduri de inspecție alternative pentru a verifica starea de întreținere a autovehiculelor echipate cu motor diesel, în special în ceea ce privește NOx și particulele, luându-se în considerare noile sisteme de posttratare a emisiilor.
(12)
Măsurile prevăzute în prezenta directivă sunt conforme cu avizul Comitetului pentru adaptarea la progresul tehnic a Directivei privind inspecția tehnică auto pentru autovehicule și remorcile acestora instituit prin articolul 7 din Directiva 2009/40/CE,
ADOPTĂ PREZENTA DIRECTIVĂ:
Articolul 1
Anexa II la Directiva 2009/40/CE se modifică în conformitate cu anexa la prezenta directivă.
Articolul 2
(1) Statele membre pun în aplicare acte cu putere de lege și actele administrative necesare pentru a se conforma prezentei directive până cel târziu la 31 decembrie 2011, cu excepția dispozițiilor punctului 3 din anexa II, care intră în vigoare începând cu 31 decembrie 2013. Statele membre informează de îndată Comisia cu privire la acestea.
Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a trimiterii.
(2) Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 3
Prezenta directivă intră în vigoare în a douăzecea zi după data publicării în Jurnalul Oficial al Uniunii Europene.
Articolul 4
Prezenta directivă se adresează statelor membre.
Adoptată la Bruxelles, 5 iulie 2010.

Labels: 7
8
15